
15.
Par telpu nodošanu bezatlīdzības lietošanā Latvijas Republikas Zemessardzes 2.Vidzemes brigādes Zemessardzes 54.kaujas atbalsta bataljonam
Ogres novada pašvaldībā (turpmāk – Pašvaldība) 2026. gada 11. jūnijā saņemts Latvijas Republikas Zemessardzes 2. Vidzemes brigādes Zemessardzes 54. kaujas atbalsta bataljona, adrese: Mednieku iela 12, Ogre, LV - 5001 (turpmāk – ZS 54. KAB) 2026. gada 10. jūnija iesniegums, reģistrācijas Nr. 2-4.1/3189 (turpmāk – Iesniegums).

Iesniegumā ZS 54. KAB komandieris pulkvežleitnants P. Plečkens norāda, ka 2019. gada 26. martā starp Latvijas Republikas Zemessardzes štābu un Ogres novada pašvaldību ir noslēgts sadarbības līgums Nr. 1/2019‑SL, reģistrācijas Nr. 5‑2.1/2019‑255. Saskaņā ar minētā līguma nosacījumiem, Puses sadarbojas sabiedriskās kārtības un drošības nodrošināšanā Ogres novada administratīvajā teritorijā. Atbilstoši Iesniegumā minētajam, 2026. gadā ZS 54. KAB atzīmēs 35. dibināšanas gadadienu.

Saskaņā ar Latvijas Republikas Zemessardzes likumu, Zemessardze ir Nacionālo bruņoto spēku sastāvdaļa, kuras mērķis ir iesaistīt Latvijas pilsoņus valsts teritorijas un sabiedrības aizsardzībā un kura piedalās valsts aizsardzības uzdevumu plānošanā un izpildē atbilstoši likumā noteiktajiem uzdevumiem, tostarp sniedz atbalstu valsts un pašvaldību institūcijām likumpārkāpumu novēršanā, sabiedriskās kārtības un drošības garantēšanā. 

Ņemot vērā minēto, kā arī lai veicinātu savstarpējo sadarbību un atbalstu, ZS 54. KAB lūdz Pašvaldību rast iespēju atbalstīt ZS 54. KAB dibināšanas 35. gadadienas svinīgā pasākuma organizēšanu un nodot bezatlīdzības lietošanā Ogres novada Kultūras centra Lielo zāli un Deju zāli minētā pasākuma norisei, kas plānota no 2026. gada 12. septembra plkst. 18.00 līdz 2026. gada 13. septembra plkst. 02.00.

Pašvaldībai pieder nekustamais īpašums Brīvības ielā 15, Ogrē, Ogres nov., kadastra numurs 7401 003 0339, kura sastāvā atrodas kultūras nama ēka, kadastra apzīmējums 7401 003 0339 001. Pašvaldības īpašuma tiesība nostiprināta Zemgales rajona tiesas Ogres pilsētas zemesgrāmatas nodalījumā Nr. 1034.

Ministru kabineta 2016. gada 23. maija rīkojumā Nr. 303 “Par konceptuālo ziņojumu “Par publiskas personas mantas iznomāšanas kārtības uzlabošanu”” (“Latvijas Vēstnesis”, 25.05.2016., 100. Nr.) skaidrots [..]: “Atbilstoši Saeimas Juridiskā biroja skaidrojumiem publiskas personas mantas nodošana bezatlīdzības lietošanā citai publiskai personai pati par sevi nav uzskatāma par publiskas personas mantas izšķērdēšanu Likuma izpratnē, jo attiecīgā manta paliek publiskas personas (ar to saprotot visu publisko personu kopumu) rīcībā. Jānorāda, ka mantas nodošana bezatlīdzības lietošanā citai publiskai personai ir attiecīgās publiskās personas brīva izvēle, bet tai būtu jābalstās uz lietderības apsvērumiem.” (https://www.vestnesis.lv/op/2016/158.1).
Publiskas personas finanšu līdzekļu un mantas izšķērdēšanas novēršanas likuma (turpmāk – Likums) 2. panta pirmā daļa noteic, ka publiska persona rīkojas ar saviem finanšu līdzekļiem un mantu likumīgi, tas ir, jebkura rīcība ar publiskas personas finanšu līdzekļiem un mantu atbilst ārējos normatīvajos aktos paredzētajiem mērķiem, kā arī normatīvajos aktos noteiktajai kārtībai.
Likuma 5. panta pirmā daļa noteic, ka publiskas personas mantu aizliegts nodot privātpersonai vai kapitālsabiedrībai bezatlīdzības lietošanā. Saskaņā ar iepriekš minēto šis aizliegums neattiecas uz gadījumiem, kad atvasināta publiska persona savu mantu nodod bezatlīdzības lietošanā publiskai personai. Šī panta trešajā un sestajā daļā paredzēts, ka, ja publiskas personas mantu nodod bezatlīdzības lietošanā, par to pieņem lēmumu, savukārt, pamatojoties uz lēmumu par publiskas personas mantas nodošanu bezatlīdzības lietošanā, slēdz rakstveida līgumu.
Pamatojoties uz Publiskas personas finanšu līdzekļu un mantas izšķērdēšanas novēršanas likuma 5. panta trešo, trešo prim un sesto daļu, Valsts pārvaldes iekārtas likuma 91. panta pirmo daļu un Pašvaldību likuma 10. panta pirmās daļas 21. punktu, 73. panta ceturto daļu,
balsojot: ar 20 balsīm "Par" (Andris Krauja, Artūrs Mangulis, Atvars Lakstīgala, Dace Veiliņa, Dzirkstīte Žindiga, Gints Sīviņš, Ilmārs Zemnieks, Iluta Jansone, Jānis Iklāvs, Jānis Siliņš, Kārlis Ansons, Kārlis Avotiņš, Mariss Martinsons, Matīss Mežaks, Pāvels Kotāns, Raivis Rubīns, Raivis Ūzuls, Rūdolfs Kudļa, Santa Ločmele, Uldis Skudra), "Pret" – nav, "Atturas" – 1 (Dace Kļaviņa), "Nepiedalās" – nav,
Ogres novada pašvaldības dome NOLEMJ:

1. Nodot bezatlīdzības lietošanā Latvijas Republikas Zemessardzes 2. Vidzemes brigādes Zemessardzes 54. kaujas atbalsta bataljonam (turpmāk – Zemessardzes 54. kaujas atbalsta bataljons), Ogres novada pašvaldībai piederošā nekustamā īpašuma, adrese: Brīvības iela 15, Ogre, Ogres nov., kadastra numurs 7401 003 0339, sastāvā esošā Ogres novada Kultūras centra ēkas, kadastra apzīmējums  7401 003 0339 001, bilances vērtība 416569,52 EUR, telpas: Lielo zāli, zāles foajē; Deju zāli, zāles foajē; koplietošanas telpas (tualetes, vestibili, gaiteņi, kāpņu telpas, garderobes).
2. Noteikt nododamās mantas izmantošanas mērķi - Zemessardzes 54. kaujas atbalsta bataljona dibināšanas 35. gadadienas svinīgā pasākuma norises organizēšanai, kas plānota no 2026. gada 12. septembra plkst. 18.00 līdz 13. septembra 02.00, ar papildus laiku, kas nepieciešams telpu sagatavošanai pasākumam un telpu sakārtošanai pēc pasākuma nodrošinot attiecīgās mantas uzturēšanu, kā arī sedzot ar to saistītos izdevumus, ja tādi rodas.
3. Uzdot Ogres novada Kultūras Centra vadītājai noslēgt līgumu par šā lēmuma 1. punktā minēto telpu un mantas nodošanu bezatlīdzības lietošanā Zemessardzes 54. kaujas atbalsta bataljonam šā lēmuma 2. punktā minētajam mērķim.
4. Noteikt, ka līgums par telpu un mantas bezatlīdzības lietošanu tiek izbeigts, ja telpas un manta tiek izmantotas pretēji to nodošanas bezatlīdzības lietošanā mērķim un termiņam, tiek pārkāpti līguma noteikumi vai telpas ir nepieciešamas Pašvaldībai savu funkciju īstenošanai.
5. Kontroli par lēmuma izpildi uzdot Ogres novada pašvaldības izpilddirektoram. 
(Sēdes vadītāja,

domes priekšsēdētāja A. Kraujas paraksts)

